ddrg/super_eurlex huggingface dataset:
DA Den Europæiske Unions Tidende C 297/30

Appel iværksat den 7. oktober 2009 af Luigi Marcuccio til prøvelse af kendelse afsagt den 20. juli 2009 af Personaleretten i sag F-86/07, Marcuccio mod Kommissionen

(Sag T-402/09 P)

2009/C 297/45

Processprog: italiensk

Parter

Appellant: Luigi Marcuccio (Tricase, Italien) (ved avvocato G. Cipressa)

Den anden part i appelsagen: Kommissionen for De Europæiske Fællesskaber

Appellantens påstande

— Under alle omstændigheder ophæves den appellerede kendelse fuldt ud og uden undtagelser.

— Det fastslås, at søgsmålet i første instans, i relation til hvilket den appellerede kendelse blev afsagt, fuldt ud og uden undtagelser kunne antages til realitetsbehandling.

— Principalt: Appellanten gives fuldt ud og uden undtagelser medhold i sin påstand i søgsmålet for førsteinstansen.

— Kommissionen for De Europæiske Fællesskaber tilpligtes at betale appellanten samtlige de omkostninger, som han har afholdt såvel i forbindelse med sagen i første instans som i den foreliggende appelsag.

— Subsidiært: Sagen hjemvises til fornyet behandling af Personaleretten i en anderledes sammensætning med henblik på, at den træffer fornyet afgørelse i sagen.

Anbringender og væsentligste argumenter

Denne appel er iværksat til prøvelse af den kendelse, som Personaleretten afsagde den 20. juli 2009 i sag F-86/07. Ved denne kendelse fastslog Personaleretten, at det var åbenbart, at det søgsmål, som appellanten havde anlagt med påstand om annullation af den afgørelse, hvorved Kommissionen havde afslået appellantens anmodning om, at der blev indledt en undersøgelse af den psykiske chikane, som han var blevet udsat for i den periode, hvor han var udstationeret ved Kommissionens delegation i Angola, samt om, at Kommissionen tilpligtedes at betale ham erstatning for denne psykiske chikane, delvis skulle afvises, delvis var åbenbart ugrundet.

Til støtte for sin påstand gør appellanten følgende motiver gældende:

— Der foreligger en fejlagtig og forkert fortolkning og anvendelse af begrebet sagsbehandling i artikel 17, stk. 2, i den fælles ordning vedrørende risikodækning for ulykker og erhvervssygdomme for tjenestemænd ved De Europæiske Fællesskaber og af begrebet undersøgelse med henblik på at fastslå, om en tjenestemand ved en institution er blevet udsat for psykisk chikane.

— Der foreligger en retlig fejl ved afvisningen af påstanden om annullation af afslaget på at indlede en undersøgelse, også som følge af en forkert fortolkning af begrebet manglende genstand for en sådan undersøgelse.

— Der foreligger en retlig fejl ved afvisningen af påstanden om annullation af IDOC’s rapport, også som følge af en fuldstændig mangel på begrundelse, undladelse af at tage stilling til et afgørende punkt vedrørende tvisten og forkert anvendelse i den konkrete sag af begrebet forberedende akt.

— Der foreligger en fejlagtig fortolkning af begrebet psykisk chikane, samt urigtig antagelse af, at bevisbyrden for, at der foreligger psykisk chikane, påhviler den chikanerede.
DA Den Europæiske Unions Tidende C 11/35

Appel iværksat den 11. november 2009 af Eckehard Rosenbaum til prøvelse af dom afsagt den 10. september 2009 af Personaleretten i sag F-9/08, Rosenbaum mod Kommissionen

(Sag T-452/09 P)

2010/C 11/65

Processprog: tysk

Parter

Appellant: Eckehard Rosenbaum (Bonn, Tyskland) (ved Rechtsanwalt H.J. Rüber)

Den anden part i appelsagen: Kommissionen for De Europæiske Fællesskaber og Rådet for Den Europæiske Union

Appellantens påstande

— Personalerettens dom af 10. september 2009 i sagen Rosenbaum mod Kommissionen ophæves.

— Kommissionens afgørelse om appellantens indplacering i lønklasse annulleres.

— Kommissionen tilpligtes at indplacere appellanten i lønklasse uden forskelsbehandling og i overensstemmelse med hans erhvervserfaring og pålægges at træffe de fornødne foranstaltninger til opfyldelse af dommen.

— Kommissionen tilpligtes at betale sagens omkostninger.

Anbringender og væsentligste argumenter

Appellen er iværksat til prøvelse af Personalerettens dom af 10. september 2009 i sag F-9/08, Rosenbaum mod Kommissionen, hvorved Kommissionen blev frifundet.

Appellanten har til støtte for sin appel for det første gjort gældende, at Personaleretten ikke foretog en fuldstændig prøvelse af appellantens første anbringende. Appellanten har endvidere anført, at Personaleretten foretog en urigtig retsanvendelse, idet den forkastede de tre øvrige anbringender, da appellanten i modsætning til Personaleretten er af den opfattelse, at disse anbringender kan medføre en annullation af den anfægtede foranstaltning. Endelig er appellanten af den opfattelse, at det er relevant for vurderingen af den anfægtede afgørelses retmæssighed, at der ikke afholdtes udvælgelsesprocedurer på et højere niveau, hvorfor afvisningen af de beviser, der blev fremlagt i den forbindelse, er retsstridig.
DA Den Europæiske Unions Tidende C 11/34

Sag anlagt den 6. november 2009 — Simba Toys mod KHIM — Seven Towns (den tredimensionelle gengivelse af et terningformet legetøj)

(Sag T-450/09)

2010/C 11/64

Stævningen er affattet på engelsk

Parter

Sagsøger: Simba Toys GmbH & Co. KG (Fürth, Tyskland) (ved lawyer O. Ruhl)

Sagsøgt: Kontoret for Harmonisering i det Indre Marked (Varemærker og Design)

Den anden part i sagen for appelkammeret: Seven Towns Ltd (London, Det Forenede Kongerige)

Sagsøgerens påstande

— Afgørelse truffet den 1. september 2009 af Andet Appelkammer ved Kontoret for Harmonisering i det Indre Marked (Varemærker og Design) (sag R 1526/2008-2) annulleres.

— Harmoniseringskontoret og Seven Towns Ltd tilpligtes at betale omkostningerne i forbindelse med sagen for appelkammeret og for Retten.

Søgsmålsgrunde og væsentligste argumenter

Det registrerede EF-varemærke, der begæres erklæret ugyldigt: En tredimensionel gengivelse af et terningformet legetøj for varer i klasse 28

Indehaver af EF-varemærket: Seven Towns Ltd

Indgiveren af begæringen om, at EF-varemærket erklæres ugyldigt: Simba Toys GmbH & Co. KG

Annullationsafdelingens afgørelse: Afslag på begæringen om ugyldighed

Appelkammerets afgørelse: Afslag på klagen

Søgsmålsgrunde: Tilsidesættelse af artikel 7, stk. 1, litra b), c) og e), i Rådets forordning nr. 207/2009, idet appelkammeret anlagde en forkert vurdering af de absolutte registreringshindringer, som sagsøgeren havde gjort gældende; tilsidesættelse af artikel 75 i Rådets forordning nr. 207/2009, idet appelkammeret undlod at begrunde, hvorfor det afslog tilbagekaldelsesgrunden i henhold til denne forordnings artikel 7, stk. 1, litra c); tilsidesættelse af artikel 76, stk. 1, i Rådets forordning nr. 207/2009, idet appelkammeret undlod at identificere alle karakteristiske træk ved det varemærke, der er genstand for ugyldighedsbegæringen, og undlod at tage hensyn til visse karakteristiske træk ved et sådant varemærke.
DA Den Europæiske Unions Tidende C 11/36

Sag anlagt den 13. november 2009 — Slovak Telekom mod Kommissionen

(Sag T-458/09)

2010/C 11/67

Processprog: engelsk

Parter

Sagsøger: Slovak Telekom a.s. (Bratislava, Den Slovakiske Republik) (ved lawyers M. Maier, L. Kjølbye og D. Geradin)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede beslutning annulleres.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

I den foreliggende sag har sagsøgeren nedlagt påstand om annullation af Kommissionens beslutning K(2009) 6840 af 3. september 2009, der pålægger sagsøgeren i overensstemmelse med artikel 18, stk. 3, og artikel 24, stk. 1, i Rådets forordning nr. 1/2003 (1) at meddele oplysninger indenfor rammerne af sag COMP/39523 — Slovak Telekom vedrørende en procedure i henhold til artikel 82 EF, og som, i tilfælde af at beslutningen ikke efterkommes, pålægger tvangsbøder.

Til støtte for sine påstande har sagsøgeren fremført tre anbringender.

For det første anfører sagsøgeren, at den anfægtede beslutning tilsidesætter artikel 18, stk. 3, i forordning nr. 1/2003 med hensyn til de oplysninger, der dækker en periode, der ligger forud for Den Slovakiske Republiks tiltrædelse af EU. Efter sagsøgerens opfattelse havde Kommissionen før denne dato ikke beføjelse til at anvende til fællesskabslovgivningen på adfærd udvist på Den Slovakiske Republiks område, og dermed er Kommissionen ikke berettiget til at anvende den undersøgelsesbeføjelse, der er indeholdt i denne artikel, til at indhente oplysninger vedrørende nævnte periode.

For det andet gør sagsøgeren gældende, at den anfægtede beslutning tilsidesætter princippet om en retfærdig rettergang, der er indeholdt i artikel 41, stk. 1, i charteret om grundlæggende rettigheder. Kommissionens undersøgelse af sagsøgerens adfærd i en periode, hvor fællesskabslovgivningen ikke fandt anvendelse, og sagsøgeren ikke var underlagt en forpligtelse til at overholde disse bestemmelser, kan være skadelig for sagsøgeren.

For det tredje gør sagsøgeren gældende, at den anfægtede beslutning tilsidesætter proportionalitetsprincippet, som det fremgår af artikel 18, stk. 3, i forordning nr. 1/2003, i henhold til hvilken Kommissionen har beføjelser til at kræve, at virksomheder meddeler alle nødvendige oplysninger. I den forbindelse gør sagsøgeren gældende, at Kommissionen ikke har godtgjort den påkrævede forbindelse mellem de førtiltrædelsesoplysninger, der er anmodet om, og den påståede ulovlige adfærd efter 1. maj 2004. Følgelig er oplysninger eller dokumenter, der vedrører perioden før tiltrædelsen, efter sagsøgerens opfattelse ikke nødvendige for at gøre det muligt for Kommissionen at vurdere, hvorvidt sagsøgerens adfærd efter tiltrædelsen overholder fællesskabslovgivningen.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).
DA Den Europæiske Unions Tidende C 11/33

Sag anlagt den 4. november 2009 — Agriconsulting Europe mod Kommissionen

(Sag T-443/09)

2010/C 11/62

Processprog: italiensk

Parter

Sagsøger: Agriconsulting Europe SA (Bruxelles, Belgien) (ved avvocato F. Sciaudone, avvocato, R. Sciaudone og avvocato, A. Neri)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede afgørelse annulleres.

— Kommissionen for De Europæiske Fællesskaber tilpligtes at betale erstatning for det lidte tab.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren i nærværende sag er et førende selskab inden for managementkonsulentvirksomhed og teknisk rådgivning vedrørende internationale udviklingsprojekter. Søgsmålet er rettet mod Kommissionens beslutning, der blev truffet inden for rammerne af tildeling af parti nr. 11, som var genstand for udbud EuropeAid/127054/C/SER/multi (EUT S 128 af 4.7.2008), da den ikke blandt de mest økonomisk fordelagtige tilbud antog buddet fra det konsortium, sagsøgeren var projektleder for.

Til støtte for annullationspåstanden har sagsøgeren gjort følgende anbringender gældende:

— Urigtig gengivelse af beviserne og af de faktiske omstændigheder. Med den anfægtede afgørelse afslog man sagsøgerens bud med den begrundelse, at de »eksklusivitetserklæringer«, der blev afgivet af tre eksperter, og som var anført i buddet, ligeledes var anført i andre bud, hvorfor de skulle udelukkes fra bedømmelsen. Denne konklusion er fejlagtig, for så vidt som den ikke tog hensyn til de ekspertudtalelser, der dels anfægtede visse af disse udtalelser, dels stemplede dem som ligefrem usande.

— Urigtig fortolkning af de konsekvenser, der skal drages med hensyn til den manglende iagttagelse af »eksklusivitetserklæringen« samt tilsidesættelse af retssikkerhedsprincippet, for så vidt som sagsøgte anvendte den sanktion, der var foreskrevet i tilfælde af underskrift af flere eksklusivitetserklæringer, uden at der foretoges en vurdering af selskabets eller selve ekspertens rolle og ansvar.

— Tilsidesættelse af de retlige betingelser, af princippet om god forvaltningsskik og proportionalitetsprincippet, for så vidt som sagsøgte ikke har udøvet sin kompetence til at anmode om præciseringer i tilfælde af tvetydighed vedrørende en oplysning i buddet, inden der fastslås at foreligge fejl, som kan påvirke buddets gyldighed.

Sagsøgeren, der ligeledes har gjort gældende, at begrundelsespligten er tilsidesat, har desuden krævet fastslået, at der foreligger et tab forårsaget uden for kontraktforhold ved en retsstridig handling, subsidiært af en retmæssig handling.
—

Parlamentets afgørelse af 7. august 2009 om at meddele sagsøgeren afslag på at få 25 % af sin pension udbetalt som et engangsbeløb annulleres.
DA Den Europæiske Unions Tidende C 11/29

Sag anlagt den 21. oktober 2009 — Bayerische Asphalt-Mischwerke mod KHIM — Koninklijke BAM Groep (bam)

(Sag T-426/09)

2010/C 11/56

Stævningen er affattet på engelsk

Parter

Sagsøger: Bayerische Asphaltmischwerke GmbH & Co. KG für Straβenbaustoffe (Hofolding, Tyskland) (ved lawyer og solicitor R. Kunze og lawyer G. Würtenberger)

Sagsøgt: Kontoret for Harmonisering i det Indre Marked (Varemærker og Design)

Den anden part i sagen for appelkammeret: Koninklijke BAM Groep NV (Bunnik, Nederlandene)

Sagsøgerens påstande

— Afgørelse truffet den 11. august 2009 af Andet Appelkammer ved Kontoret for Harmonisering i det Indre Marked (Varemærker og Design) (sag R 1005/2008-2) annulleres i det omfang, indsigelsen forkastes i forhold til »stive rørledninger til bygningsbrug (ikke af metal); transportable bygninger; monumenter (ikke af metal); byggevirksomhed; reparationsvirksomhed; reparation og vedligeholdelse«.

— Indsigelsen mod det pågældende EF-varemærke tages også til følge i forhold til »stive rørledninger til bygningsbrug (ikke af metal); transportable bygninger; monumenter (ikke af metal); byggevirksomhed; reparationsvirksomhed; reparation og vedligeholdelse«.

— Harmoniseringskontoret tilpligtes at betale sagens omkostninger.

Søgsmålsgrunde og væsentligste argumenter

Ansøger om EF-varemærket: Koninklijke BAM Groep NV

Det omhandlede EF-varemærke: Figurmærket »bam« for varer og tjenesteydelser i klasse 6, 19, 37 og 42

Indehaver af det i indsigelsessagen påberåbte varemærke eller tegn: Bayerische Asphaltmischwerke GmbH & Co. KG für Straβenbaustoffe

Det i indsigelsessagen påberåbte varemærke eller tegn: Den tyske varemærkeregistrering af figurmærket »bam« for varer i klasse 7 og 19

Indsigelsesafdelingens afgørelse: Indsigelsen delvis taget til følge

Appelkammerets afgørelse: Delvis annullation af Indsigelsesafdelingens afgørelse

Søgsmålsgrunde: Tilsidesættelse af artikel 8, stk. 1, litra b), i Rådets forordning nr. 207/2009, idet appelkammeret ikke konkluderede, at de varer og tjenesteydelser, der var omfattet af det omhandlede EF-varemærke på den ene side, og de varer, der var omfattet af det i indsigelsessagen påberåbte varemærke, var af lignende art. Magtmisbrug, idet appelkammeret overskred sine beføjelser. Tilsidesættelse af artikel 75 i Rådets forordning nr. 207/2009, idet appelkammeret ikke behandlede de af sagsøgeren til støtte for klagen fremførte argumenter på en udtømmende måde. Tilsidesættelse af artikel 63, stk. 1, i Rådets forordning nr. 207/2009, idet appelkammeret begik en fejl ved at begrænse beskyttelsesrækkevidden af det omhandlede EF-varemærke og således med urette ikke tog hensyn til alle relevante forhold.
DA Den Europæiske Unions Tidende C 312/42

Sag anlagt den 3. november 2009 — Azienda Agricola Bracesco mod Kommissionen

(Sag T-440/09)

2009/C 312/69

Processprog: italiensk

Parter

Sagsøger: Azienda Agricola Bracesco Srl (Orgiano, Italien) (ved avvocato F. Tosello, avvocato S. Rizzioli og avocat C. Pauly)

Sagsøgt: Kommissionen for De Europæiske Fællesskaber

Sagsøgerens påstande

— I henhold til EF-traktatens artikel 235 og artikel 288, stk. 2, tilpligtes Kommissionen at betale skadeserstatning svarende til 335 000 EUR til Azienda Agricola Bracesco Srl under konkurs, eller et andet af denne sag følgende og i øvrigt rimeligt beløb samt lovpligtige renter af det skyldige beløb.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Denne sag om skadeserstatning som følge af Fællesskabets ansvar uden for kontraktforhold vedrører de fællesskabsretlige foranstaltninger i bekæmpelsen af fugleinfluenza.

Det gøres i den forbindelse gældende, at Kommissionen, efter at det europæiske fjerkræsmarked blev påvirket af prisfaldet som følge af forbrugernes lavere efterspørgsel i forbindelse med spredningen af fugleinfluenza, besluttede at gribe ind ved forordning nr. 1010/2006 (1), som fastsætter støtteforanstaltninger til fordel for fjerkræavlerne.

På trods af at begrebet fjerkræ i fællesskabslovgivningen vedrørende sundhedspolitikken ligeledes omfatter vagtler, blev fjerkræavlere, der virker inden for avl og slagtning af denne art, imidlertid ubegrundet udelukket fra støttemodtagerne.

Sagsøgeren Azienda Agricola Bracesco Srl under konkurs, har anført at have lidt et uberettiget tab som følge af Kommissionens adfærd, der omfatter en grov og åbenbar tilsidesættelse af et af de grundlæggende principper i Fællesskabets retsorden, nemlig princippet om forbud mod forskelsbehandling.

(1) Kommissionens forordning (EF) nr. 1010/2006 af 3.7.2006 om visse undtagelsesforanstaltninger til støtte for markedet for æg og fjerkræ i visse medlemsstater (EUT L 180, s. 3).
DA Den Europæiske Unions Tidende C 312/30

Sag anlagt den 22. juni 2009 — Labate mod Kommissionen

(Sag T-389/09)

2009/C 312/51

Processprog: engelsk

Parter

Sagsøger: Kay Labate (Tarquinia, Italien) (ved I. Forrester, QC)

Sagsøgt: Kommissionen for De Europæiske Fællesskaber

Sagsøgerens påstande

— Det fastslås, at Kommissionen har undladt at træffe afgørelse som omhandlet i artikel 232 EF.

— Kommissionen pålægges at træffe de nødvendige foranstaltninger til opfyldelse af Rettens afgørelse.

— Sagen gives en passende prioritet for at undgå, at den belastes med en særskilt begæring om hastebehandling, og for at der kan træffes afgørelse inden seks uger.

— Der anordnes de andre eller yderligere foranstaltninger, som Retten finder fornødne.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Den 20. februar 2009 indgav sagsøgeren med henblik på en eventuel efterfølgende anvendelse af artikel 232 EF en formel anmodning om, at Kommissionen traf en afgørelse om at anerkende hendes afdøde mands lungekræft som en erhvervssygdom som omhandlet i vedtægtens artikel 73 og i den fælles ordning vedrørende risikodækning for ulykker og erhvervssygdomme.

Da Kommissionen hverken har truffet nogen afgørelse herom eller tilkendegivet sit standpunkt hertil inden for den angivne frist, har sagsøgeren nedlagt påstand om, at Retten fastslår, at Kommissionen — som følge af at den ikke inden for rimelig tid har truffet afgørelse vedrørende hendes anmodning om anerkendelse af hendes mands sygdom som erhvervssygdom — har tilsidesat sine forpligtelser efter vedtægtens artikel 90 og artikel 23 i den fælles ordning vedrørende risikodækning for ulykker og erhvervssygdomme, og derfor har undladt at træffe afgørelse som omhandlet i artikel 232 EF.
DA Den Europæiske Unions Tidende C 312/39

Sag anlagt den 22. oktober 2009 — centrotherm Clean Solutions mod KHIM — Centrotherm Systemtechnik (CENTROTHERM)

(Sag T-427/09)

2009/C 312/65

Processprog: tysk

Parter

Sagsøger: centrotherm Clean Solutions GmbH & Co. KG (Blaubeuren, Tyskland) (ved Rechtsanwalt O. Löffel)

Sagsøgt: Kontoret for Harmonisering i det Indre Marked (Varemærker og Design)

Den anden part i sagen for appelkammeret: Centrotherm Systemtechnik GmbH (Brilon, Tyskland)

Sagsøgerens påstande

— Afgørelse truffet den 25. august 2009 af Fjerde Appelkammer ved Kontoret for Harmonisering i det Indre Marked (Varemærker og Design) (sag R 6/2008-4) annulleres, i det omfang begæringen om fortabelse herved blev afvist i forhold til følgende varer: — Klasse 11 — Røggasledninger til varmeanlæg, røgkanaler, rør til varmeinstallationer; konsoller til gasbrændere; mekaniske dele til anlæg til opvarmning, mekaniske dele til gasanlæg; rørledningshaner; skorstensspjæld; — Klasse 17 — Rørforbindelsesstykker, rørmuffer, forstærkningsmateriale til rør, slanger, førnævnte varer ikke af metal; — Klasse 19 — Rør, rørledninger, særlig til bygningsbrug; fordelerrør; skorstensrør.

— Harmoniseringskontoret tilpligtes at betale sagens omkostninger.

Søgsmålsgrunde og væsentligste argumenter

Det registrerede EF-varemærke, der begæres erklæret ugyldigt: Ordmærket »CENTROTHERM« for varer og tjenesteydelser i klasse 11, 17, 19 og 42 (EF-varemærkenr. 1 301 019)

Indehaver af EF-varemærket: Centrotherm Systemtechnik GmbH

Indgiveren af begæringen om, at EF-varemærket erklæres ugyldigt: centrotherm Clean Solutions GmbH & Co. KG

Annullationsafdelingens afgørelse: EF-varemærket erklæret fortabt

Appelkammerets afgørelse: Delvis ophævelse af Annullationsafdelingens afgørelse og EF-varemærket delvis erklæret fortabt.

Søgsmålsgrunde: Tilsidesættelse af artikel 51, stk. 1, litra a), i forordning (EF) nr. 207/2009 (1) sammenholdt med regel 40, stk. 5, og regel 22, stk. 2 og 3, i forordning (EF) nr. 2868/95 (2), i det omfang det af varemærkeindehaveren fremlagte bevis for brug blev anset for at være tilstrækkeligt til at begrunde en reel brug af det omtvistede varemærke som omhandlet i artikel 15 i forordning nr. 207/2009.

(1) Rådets forordning (EF) nr. 207/2009 af 26.2.2009 om EF-varemærker (EUT L 78, s. 1).

(2) Kommissionens forordning (EF) nr. 2868/95 af 13.12.1995 om gennemførelsesbestemmelser til Rådets forordning (EF) nr. 40/94 om EF-varemærker (EFT L 303, s. 1).
—

Det fastslås i henhold til regel 70 i forordningen om gennemførelsesbestemmelser til EF-varemærkeforordningen, at fristen for indgivelse af skriftligt indlæg med begrundelsen for den klage, der ligger til grund for nærværende stævning, udløb den 16. maj 2009, og at den indgivelse, der skete den følgende 18. maj, som var en lørdag, er retmæssig.
—

Den manglende overholdelse af kriterierne for at begrunde kontraktfastsatte udgifter, idet Kommissionen tilsidesatte artikel II.19.1 i EURO-THYMAIDE-kontraktens almindelige vilkår vedrørende støtteberettigede udgifter. Subsidiært den manglende overholdelse af princippet om god tro, som fastsat i artikel 1134 i den belgiske borgerlige lovbog, idet Kommissionen afviste beviser for direkte omkostninger til projektansat personale, hvis bevisværdi imidlertid var åbenbar. Denne tilgang indebar, at visse direkte personaleomkostninger med urette blev afvist, og at der blev foretaget tilpasninger, som resulterede i den anfægtede fordring.
3)

Der er sket en tilsidesættelse og urigtig anvendelse af artikel 23 i forordning (EF) nr. 1/2003 (1), eftersom denne bestemmelse er fastsat dels for udelukkende at straffe overtrædelser af EF-traktaten og ikke af EKSF-traktaten, dels for udelukkende at straffe aktive virksomheder med omsætning i det foregående år. Det understreges i denne forbindelse, at sagsøgeren, der er et selskab i betalingsstandsning, ikke havde nogen omsætning i 2008.
—

Den manglende overholdelse af kriterierne for at definere og begrunde de i NEMAGENETAG-kontrakten fastsatte støtteberettigede udgifter og manglende overholdelse af princippet om god tro i gennemførelsen af aftaler, hvilket har begrænset og i visse tilfælde frataget CNRS muligheden for at bevise, at det har gennemført kontrakten i henhold til vilkårene.
—

Tilsidesættelse af artikel 73, stk. 1, i finansforordningen, idet den omtvistede fordring for det første ikke kan anses for »sikker, opgjort og forfalden til betaling«, eftersom anfægtelsen af fordringen er seriøs, og for det andet fordi de fordringer, som ligger til grund for den indbyrdes modregning, ikke kan anses for at være gensidige, da den ene fordring er kollektiv og den anden er personlig. Endelig var det skyldige forfinansieringsbeløb i henhold til VAMDC-kontrakten ikke forfaldent på tidspunktet for vedtagelsen af modregningshandlingen.